**92/2018. (IV.24.) határozat 1. melléklete:**

**A) A jegyzői hatáskörbe tartozó gyermekjóléti és gyermekvédelmi feladatok,**

**ellátások teljesítéséről szóló 2017. évi beszámoló:**

**1. A jegyző, mint gyámhatóság által nyújtott pénzbeli, természetbeni ellátások biztosítása:**

**a) Rendszeres gyermekvédelmi kedvezmény**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 20/A. § (1)-(2) bekezdésének módosításával a rendszeres gyermekvédelmi kedvezményre jogosultak részére Erzsébet- utalvány formájában kifizetett természetbeni juttatás összegére vonatkozó változások következtek be 2017. január 01. napjától.

**A Gyvt. 20/A. §**(1) alapján a gyámhatóság annak a gyermeknek, fiatal felnőttnek, akinek rendszeres gyermekvédelmi kedvezményre való jogosultsága

*a)*a tárgyév augusztus 1-jén fennáll, a tárgyév augusztus hónapjára tekintettel,

*b)*a tárgyév november 1-jén fennáll, a tárgyév november hónapjára tekintettel

alapösszegű természetbeni támogatást nyújt fogyasztásra kész étel, ruházat, valamint tanszer vásárlására felhasználható Erzsébet-utalvány formájában, feltéve, hogy a gyermek, fiatal felnőtt az *a)*és *b)*pont szerinti időpontban a gyámhatóság határozata alapján nem minősül a 67/A. §-ban foglaltak szerint hátrányos vagy halmozottan hátrányos helyzetűnek.

(2) A gyámhatóság annak a gyermeknek, fiatal felnőttnek, akinek a 67/A. § szerinti hátrányos vagy halmozottan hátrányos helyzete és rendszeres gyermekvédelmi kedvezményre való jogosultsága a gyámhatóság határozata alapján

*a)*a tárgyév augusztus 1-jén fennáll, a tárgyév augusztus hónapjára tekintettel,

*b)*a tárgyév november 1-jén fennáll, a tárgyév november hónapjára tekintettel

emelt összegű természetbeni támogatást nyújt fogyasztásra kész étel, ruházat, valamint tanszer vásárlására felhasználható Erzsébet-utalvány formájában.

2016. évben valamennyi rendszeres gyermekvédelmi kedvezményben részesülő gyermek részére egységesen 5.800,- Ft volt a természetbeni juttatás. A 2017. január 01. napjával bekövetkezett módosítást követően bevezetésre került az alapösszegű támogatás azok részére, akik nem hátrányos és halmozottan hátrányos helyzetűek. Ennek összege gyermekenként 6.000,- Ft. A hátrányos és halmozottan hátrányos helyzetű gyermekek emelt összegű természetbeni juttatásra jogosultak, melynek összege 6.500,- Ft gyermekenként.

A jogszabályi változások hatására megnövekedett a hátrányos helyzetű családok száma. 2016. évben 8 család, míg a 2017. évben 11 család részére került megállapításra a hátrányos helyzet.

A 2017. évben a minimálbér és a garantált bérminimum jelentős emelkedésével a rendszeres gyermekvédelmi kedvezményre jogosult családok száma jelentős mértékben lecsökkent, melyet az alábbiakban található számadatok is alátámasztanak.

**Rendszeres gyermekvédelmi kedvezményben részesülők (2017. december 31. adatok szerint):**

* támogatásra jogosultak száma 2017-ben: 74 fő (2016-ban: 104 fő)
* családok száma 2017- ben: 42 (2016- ban: 52)
* kiskorú gyermekek száma 2017- ben: 71 fő (2016- ban: 104 fő)
* ebből 0-5 év közötti 2017- ben: 15 fő (2016- ban: 22 fő)
* ebből 6-18 év közötti2017- ben: 56 fő (2016- ban: 82 fő)
* nagykorú gyermek saját jogán 2017- ben: 3 fő (2016- ban: 9 fő)

**b) Gyermekétkeztetés**

A gyermekétkeztetést vállalkozási szerződés keretében továbbra is a HPM Plus Kft. (a továbbiakban: Szolgáltató) biztosítja a Martonvásár közigazgatási területén lévő közintézmények részére, a cég saját maga által biztosított főzőkonyha igénybevételével.

A rendszeres gyermekvédelmi kedvezményben részesülő gyermekek ingyenesen étkeztek az óvodában, az iskolában pedig 50%-os kedvezményben részesültek.

**c) Szünidei gyermekétkeztetés**

2016. évben kormányzati döntés eredményeképpen lehetőség nyílt a szünidei gyermekétkeztetésre (napi egyszeri déli meleg főétkezés), mely a gyermekek által ingyenesen vehető igénybe. A központi költségvetés azoknak a gyermekeknek az esetében finanszírozza meg teljes egészében a szünidei gyermekétkeztetést, akik hátrányos helyzetűek vagy halmozottan hátrányos helyzetűek. A „csupán” rendszeres gyermekvédelmi kedvezményben részesülő gyermekek esetében az önkormányzat saját döntésétől függően, saját költségvetés terhére biztosíthatná ezt.

*Gyvt. 21/C. §  (1) A települési önkormányzat a szünidei gyermekétkeztetés keretében a szülő, törvényes képviselő* ***kérelmére a déli meleg főétkezést***

***a) a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek részére ingyenesen biztosítja, és***

*b) az*[*a) pontban*](https://www.opten.hu/optijus/lawtext/1321?tvalid=2016.1.1.&tline=undefined#sid2661120)*foglalt gyermekeken kívül további gyermekek, így különösen a rendszeres gyermekvédelmi kedvezményre jogosult gyermekek részére ingyenesen biztosíthatja.*

*(2) A települési önkormányzat a szünidei gyermekétkeztetést az*[*(1) bekezdés a) pontja*](https://www.opten.hu/optijus/lawtext/1321#sid2661120)*szerinti esetben*

*a) a bölcsődei ellátásban, óvodai nevelésben részesülő gyermekek számára a bölcsődei ellátást nyújtó intézmény és az óvoda zárva tartásának időtartama alatt valamennyi munkanapon,*

*b) az*[*a) pont*](https://www.opten.hu/optijus/lawtext/1321#sid2662656)*alá nem tartozó gyermekek számára*

*ba) a nyári szünetben legalább 43 munkanapon, legfeljebb a nyári szünet időtartamára eső valamennyi munkanapon,*

*bb) az őszi, téli és tavaszi szünetben a tanév rendjéhez igazodóan szünetenként az adott tanítási szünet időtartamára eső valamennyi munkanapon*

*köteles megszervezni, és ennek keretén belül a szülő, törvényes képviselő kérelmének megfelelő időtartamban az adott gyermek részére biztosítani.*

**Szünidei gyermekétkeztetést igénybevevők 2017. évi számadatai:**

Tavaszi szünetben: senki nem kívánta igénybe venni

Nyári szünetben: 9 gyermek,

Őszi szünetben: 4 gyermek,

Téli szünetben: 6 gyermek.

**A rendszeres gyermekvédelmi kedvezmény és a szünidei gyermekétkeztetés 21/C. § (1) bekezdés a) pontja szerinti formája a központi költségvetésből 100%-ban kerül finanszírozásra.**

**Hátrányos és halmozottan hátrányos helyzet megállapítása:**

*A Gyvt. 67/A. § (1) bekezdése alapján  hátrányos helyzetű az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az alábbi körülmények közül egy fennáll:*

*a) a szülő vagy a családbafogadó gyám alacsony iskolai végzettsége, ha a gyermeket együtt nevelő mindkét szülőről, a gyermeket egyedül nevelő szülőről vagy a családbafogadó gyámról - önkéntes nyilatkozata alapján - megállapítható, hogy a rendszeres gyermekvédelmi kedvezmény igénylésekor legfeljebb alapfokú iskolai végzettséggel rendelkezik,*

*b) a szülő vagy a családbafogadó gyám alacsony foglalkoztatottsága, ha a gyermeket nevelő szülők bármelyikéről vagy a családbafogadó gyámról megállapítható, hogy a rendszeres gyermekvédelmi kedvezmény igénylésekor az Szt. 33. §-a szerinti aktív korúak ellátására jogosult vagy a rendszeres gyermekvédelmi kedvezmény igénylésének időpontját megelőző 16 hónapon belül legalább 12 hónapig álláskeresőként nyilvántartott személy,*

*c)a gyermek elégtelen lakókörnyezete, illetve lakáskörülményei, ha megállapítható, hogy a gyermek a településre vonatkozó integrált településfejlesztési stratégiában szegregátumnak nyilvánított lakókörnyezetben vagy félkomfortos, komfort nélküli vagy szükséglakásban, illetve olyan lakáskörülmények között él, ahol korlátozottan biztosítottak az egészséges fejlődéséhez szükséges feltételek.*

*A Gyvt. 67/A. § (2) bekezdése alapján halmozottan hátrányos helyzetű*

*a) az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az (1) bekezdés a)-c) pontjaiban meghatározott körülmények közül legalább kettő fennáll,*

*b) a nevelésbe vett gyermek,*

*c) az utógondozói ellátásban részesülő és tanulói vagy hallgatói jogviszonyban álló fiatal felnőtt.*

**Hátrányos helyzet megállapítása:**

* családok száma: 12
* kiskorú gyermekek száma: 31 fő

**Halmozottan hátrányos helyzet megállapitása:**

* családok száma: 0 fő
* kiskorú gyermekek száma: 0 fő

**B) Humán Bizottság (átruházott) hatáskörében pályázati úton adható,**

**települési támogatások köre**

**(egyéb, a Gyvt.-ben nem szabályozott pénzbeli vagy természetbeni juttatásokra vonatkozó adatok):**

Martonvásár Város Önkormányzata Képviselő-testületének (a továbbiakban: Képviselő-testület) a szociális rászorultság esetén nyújtandó települési támogatásokról, valamint a szociális szolgáltatásokról szóló többszörösen módosított 29/2015. (XI.25.) önkormányzati rendelete (a továbbiakban: Ör.) évente két alkalommal lehetőséget biztosít pályázat útján a szociálisan rászoruló jól tanuló diákok/hallgatók, művészetekben és sportban jól teljesítő tanulók részére, valamint gyermekek táboroztatására történő pályázat kiírására.

Pályázat útján igényelhető települési támogatások számadatai:

* **I. félév:**
* Általános és középiskolás pályázók száma: 55 fő
* Főiskolai hallgató: 5 fő
* Művészeti iskolás pályázó: 6 fő
* Sportegyesületben sportoló pályázó: 5 fő
* **II. félév:**
* Általános és középiskolás pályázók száma: 69 fő
* Főiskolai hallgató: 7 fő
* Művészeti iskolás pályázó 5 fő.
* Sportegyesületben sportoló pályázó: 6 fő
* **települési támogatás a 14 éven aluli gyermekek táboroztatási költségeihez:**
* a pályázók száma: 41 fő

**2017. I. félévében** a táboroztatás költségeire, a szociálisan rászoruló, jól tanuló, valamint művészetekben és sportban jól teljesítő diákok részére kifizetett támogatási összeg **mindösszesen 3.843.000,- Ft.**

**2017. II. félévében** a szociálisan rászoruló, jól tanuló általános- és középiskolai tanulók, a felsőoktatásban tanulmányokat folytató hallgatók részére, valamint az alapfokú művészeti oktatásban tanulók és a szociálisan rászoruló sportolók részére kifizetett támogatási összeg **mindösszesen 5.191.000,- Ft.**

**2017. I-II. félévben pályázat útján igényelhető támogatások címén mindösszesen 9.034.000,- Ft összegű támogatás került kifizetésre a diákok részére.**